Lene Espersen (KF), 1998-04-23:
Det Konservative Folkeparti ser ligeledes indskrivningen af menneskerettighederne som en enorm styrkelse af EU-samarbejdet.
Vi mener faktisk, at et af de allerbedste argumenter, man kan give danskerne for at stemme ja til Amsterdamtraktaten, er, at man nu sætter menneskerettighederne ind som en generel rettighed og et princip i den europæiske lovgivning.
Vi har derfor ingen forståelse for, at Enhedslisten i deres beslutningsforslag på det nærmeste påstår, at det, at man indskriver menneskerettighederne, er at lave et hul i Menneskerettighedskonventionen.
Det er jo lige præcis det modsatte, der er tilfældet.
Nu får menneskerettighederne nemlig større vægt, end de hidtil har haft.
Og det, jeg synes der er behov for at få understreget, er jo, at det er positivt, at vi har en menneskerettighedskonvention. Men sagen er den - og det er det generelle problem, når vi underskriver konventioner i mellemstatsligt regi - at der ingen sanktionsmuligheder er over for de lande, som bryder konventionen.
Jo, man kan godt beklage sig osv., men i princippet gør det ikke særlig ondt, selv om man blæser på menneskerettighederne.
Ved at EU-landene med Amsterdamtraktaten har sat så meget fokus på det, giver vi os selv et godt redskab til at sikre, at menneskerettighederne bliver overholdt fremover.
Der bliver bl.a. åbnet mulighed for, at man kan fjerne stemmeretten fra et land, der vedvarende og groft krænker menneskerettighederne, og det er en enorm styrkelse.
Enhedslisten foreslår i sit beslutningsforslag, at vi skulle lade Amsterdamtraktaten blive hørt af menneskerettighedsorganisationerne, og der ved jeg ikke, om det er forbigået Enhedslistens opmærksomhed, eller det bare er, fordi publikationen er kommet tidligere.
Men menneskerettighedsorganisationerne har jo faktisk lavet en publikation om Amsterdamtraktaten og menneskerettighederne. Jeg vil gerne afslutte mit indlæg med at citere fra denne publikation, som altså er udsendt fra Det Danske Center for Menneskerettigheder:
»Amsterdamtraktaten definerer de værdier, som EU bygger på.
I en tid med store omvæltninger og en øget globalisering må dette anses som positivt.
EU har også i de senere år systematisk udformet sine aftaler med tredjelande, således at menneskerettighedernes overholdelse er en forudsætning for samarbejdet.
..... Det har været indvendt, at virkningen af de nye bestemmelser i Amsterdamtraktaten vil være begrænset, bl.a. fordi det vil være vanskeligt at få Rådet til med enstemmighed at fastslå, at en medlemsstat groft og vedvarende har krænket menneskerettighederne.
Imidlertid er det erfaringen, at EF-Domstolen betragter det som en vigtig opgave at sikre grund- og menneskerettighederne.
Det er også erfaringen, at da medlemsstaterne principielt har bekendt sig til menneskerettighederne, er det meget vanskeligt for dem under åbne drøftelser at indtage standpunkter, som ikke harmonerer hermed.
Derfor kan det antages, at tydeliggørelsen af, at Unionen bygger på principperne om demokrati og respekt for menneskerettighederne, i sig selv har en betydning.«
Med andre ord, vil jeg sige til hr. Keld Albrechtsen, er de mennesker, som er mest optaget af menneskerettighedsspørgsmål i det daglige, nemlig de folk, der arbejder i Det Danske Center for Menneskerettigheder, meget positive over for, at dette er indskrevet i Amsterdamtraktaten.
Hvis ikke Det Konservative Folkepartis synspunkter har en særlig stor vægt hos Enhedslisten, håber jeg i det mindste, at man vil lytte til de mennesker, som beskæftiger sig med det i det daglige.
Dette er en klar styrkelse af menneskerettighederne.